Uznesenie Súdneho dvora (deviata komora) z 8. mája 2024 – Santander Bank Polska
(vec C‑424/22)
„ Návrh na začatie prejudiciálneho konania – Článok 99 Rokovacieho poriadku Súdneho dvora – Odpoveď, ktorú možno jednoznačne vyvodiť z judikatúry – Ochrana spotrebiteľa – Smernica 93/13/EHS – Nekalé podmienky v spotrebiteľských zmluvách – Článok 6 ods. 1 a článok 7 ods. 1 – Účinky konštatovania nekalej povahy zmluvnej podmienky – Zmluva o hypotekárnom úvere indexovanom na cudziu menu obsahujúca nekalé podmienky týkajúce sa valorizácie a výmenného kurzu – Neplatnosť tejto zmluvy – Reštitučné účinky – Zaistenie “
Ochrana spotrebiteľa – Nekalé podmienky v spotrebiteľských zmluvách – Smernica 93/13 – Vyhlásenie zmluvnej podmienky za nekalú – Rozsah – Zmluva o hypotekárnom úvere – Zrušenie zmluvy – Uplatnenie zaisťovacieho práva bankovou inštitúciou – Vnútroštátna judikatúra podmieňujúca vrátenie súm dlžných inštitúciou ponukou spotrebiteľa vrátiť alebo zaručiť vrátenie celého plnenia – Neprípustnosť – Existencia splátok, ktoré už boli uhradené v rámci vykonávania zmluvy – Neexistencia vplyvu
(Smernica Rady 93/13, článok 6 ods. 1 a článok 7 ods. 1)
(pozri body 34, 37, 38 a výrok)
Výrok
Článok 6 ods. 1 a článok 7 ods. 1 smernice Rady 93/13/EHS z 5. apríla 1993 o nekalých podmienkach v spotrebiteľských zmluvách
sa majú vykladať v tom zmysle, že:
bránia súdnemu výkladu vnútroštátneho práva, podľa ktorého v súvislosti s vyhlásením zmluvy o hypotekárnom úvere, ktorú so spotrebiteľom uzavrela banková inštitúcia, za neplatnú z dôvodu nekalej povahy niektorých podmienok tejto zmluvy, uplatnenie zaisťovacieho práva touto inštitúciou vedie k tomu, že možnosť tohto spotrebiteľa dosiahnuť, že mu budú zaplatené sumy, ktoré je uvedená úverová inštitúcia povinná zaplatiť na základe reštitučných účinkov vyhlásenia týchto podmienok za nekalé, je podmienená súčasnou ponukou uvedeného spotrebiteľa, že vráti alebo zaručí vrátenie celého plnenia, ktoré získal od tejto inštitúcie na základe uvedenej zmluvy, bez ohľadu na splátky, ktoré už boli uhradené v rámci vykonávania zmluvy.